Við upphaf bæjarstjórnarfundar á Akranesi í gær minntist Gunnar Sigurðsson forseti bæjarstjórnar tveggja látinna bæjarfulltrúa , þeirra Jósefs Þorgeirssonar og Sigurðar Guðmundssonar : Jósef Halldór Þorgeirsson lögfræðingur og fyrrverandi alþingismaður og framkvæmdastjóri lést 23. september síðastliðinn , 72 ára að aldri . Jósef sat í bæjarstjórn Akraness fyrir Sjálfstæðisflokkinn tímabilið 1966 - 1982 ásamt því að sitja í fjölda nefnda á vegum kaupstaðarins , síðast í sögunefnd Akraness sem annast ritun á sögu sveitarfélagsins frá upphafi til dagsins í dag , en saga sveitarfélagsins var Jósef mjög hugleikin . Sigurður Guðmundsson fyrrverandi bæjarfulltrúi lést 25. september síðastliðinn , 91 ára að aldri . Sigurður sat í bæjarstjórn á Akranesi fyrir Alþýðubandalagið tímabilið 1954 -1963 ásamt því að sitja í nefndum á vegum kaupstaðarins . Bæjarfulltrúar ásamt embættismönnum risu úr sætum sínum og vottuðu hinum látnu virðingu sína og aðstandendum samúð .